PMIndiaData/PMIndiaSum huggingface dataset:
ସୁପ୍ରିମକୋର୍ଟ ଓ ହାଇକୋର୍ଟ ବିଚାରପତିମାନଙ୍କର ବେତନ, ଗ୍ରାଚ୍ୟୁଇଟି, ଭତ୍ତା, ପେନସନ ସଂଶୋଧନ ପ୍ରସ୍ତାବକୁ କେନ୍ଦ୍ରର ମଞ୍ଜୁରି;

2016 ଜାନୁଆରୀ ପହିଲାରୁ ପିଛିଲା ଭାବେ କାର୍ଯ୍ୟକାରୀ ହେବ ନିଷ୍ପତ୍ତି ସୁପ୍ରିମକୋର୍ଟ ଏବଂ ହାଇକୋର୍ଟର ବିଚାରପତିମାନଙ୍କ ବେତନ, ଭତ୍ତା, ଗ୍ରାଚ୍ୟୁଇଟି ଏବଂ ପେନସନରେ ସଂଶୋଧନ କରାଯିବ । ଏ ସଂକ୍ରାନ୍ତ ପ୍ରସ୍ତାବକୁ କେନ୍ଦ୍ର କ୍ୟାବିନେଟ ଅନୁମୋଦନ କରିଛନ୍ତି । ଆଜି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କ୍ୟାବିନେଟ ବୈଠକରେ ଏହି ପ୍ରସ୍ତାବ ଉପରେ ବିସ୍ତୃତ ଆଲୋଚନା କରାଯାଇ ମଞ୍ଜୁରି ପ୍ରଦାନ କରାଯାଇଛି । ଏହାଛଡା ସୁପ୍ରିମକୋର୍ଟ ଏବଂ ହାଇକୋର୍ଟର ଅବସରପ୍ରାପ୍ତ ବିଚାରପତିମାନେ ମଧ୍ୟ ସଂଶୋଧିତ ହାରରେ ପେନସନ ଓ ଭତ୍ତା ପାଇବେ । କେନ୍ଦ୍ର କ୍ୟାବିନେଟଙ୍କ ନିଷ୍ପତ୍ତି ଫଳରେ ସୁପ୍ରିମକୋର୍ଟ ବିଚାରପତି (ବେତନ ଓ ଚାକିରି ସର୍ତ୍ତାବଳୀ) ଆଇନ- 1958 ଏବଂ ହାଇକୋର୍ଟ ବିଚାରପତି (ବେତନ ଓ ଚାକିରି ସର୍ତ୍ତାବଳୀ) ଆଇନ -1954ରେ ଆବଶ୍ୟକ ସଂଶୋଧନ କରାଯିବ । ଏହି ଦୁଇଟି ଆଇନରେ ଭାରତର ପ୍ରଧାନ ବିଚାରପତି, ସୁପ୍ରିମକୋର୍ଟର ବିଚାରପତି ଏବଂ ହାଇକୋର୍ଟର ମୁଖ୍ୟ ବିଚାରପତି ତଥା ଅନ୍ୟ ବିଚାରପତିମାନଙ୍କର ବେତନ ବ୍ୟବସ୍ଥା ନେଇ ପ୍ରାବଧାନ ରହିଛି । କ୍ୟାବିନେଟ ନିଷ୍ପତ୍ତି ଦ୍ୱାରା ସୁପ୍ରିମକୋର୍ଟର ପ୍ରଧାନ ବିଚାରପତିଙ୍କ ସହ 31 ଜଣ ବିଚାରପତି ଏବଂ ମୁଖ୍ୟ ବିଚାରପତିମାନଙ୍କ ସମେତ ହାଇକୋର୍ଟ ସମୂହର ମୋଟ 1079 ବିଚାରପତିଙ୍କୁ ସଂଶୋଧିତ ବେତନ ଓ ଭତ୍ତା ଆଦି ମିଳିବ । ସେହିପରି ଅବସର ଗ୍ରହଣ କରିଥିବା 2500 ବିଚାରପତିଙ୍କୁ ମଧ୍ୟ ପେନସନ ଓ ଗ୍ରାଚ୍ୟୁଇଟି ସଂକ୍ରାନ୍ତ ସୁବିଧା ମିଳିବ । 2016 ଜାନୁଆରୀ ପହିଲାରୁ ଏହି ନିଷ୍ପତ୍ତି ପିଛିଲା ଭାବେ କାର୍ଯ୍ୟକାରୀ ହେବ ଏବଂ ଦରମା, ଭତ୍ତା, ପେନସନ ଓ ଗ୍ରାଚ୍ୟୁଇଟି ସଂଶୋଧନ ବାବଦ ସମସ୍ତ ବକେୟା ଅର୍ଥ ଏକକାଳୀନ ବିଚାରପତିମାନଙ୍କୁ ପ୍ରଦାନ କରାଯିବ । ବିଚାରପତିମାନଙ୍କର ବେତନ ସଂଶୋଧନ ପାଇଁ ସଂସଦର ଆଗାମୀ ଅଧିବେଶନରେ ଦୁଇଟି ଯାକ ବିଲ ଆଗତ କରାଯିବ । ସପ୍ତମ କେନ୍ଦ୍ରୀୟ ବେତନ କମିସନ ସୁପାରିଶ ଲାଗୁ ହେବା ପରେ ଏବେ ସୁପ୍ରିମକୋର୍ଟ ଓ ହାଇକୋର୍ଟର ବିଚାରପତିମାନଙ୍କ ବେତନ ବ୍ୟବସ୍ଥାରେ ସଂଶୋଧନ କରାଯାଉଛି ।
ଡାକ୍ତର ଦିବସ ଅବସରରେ ଡାକ୍ତର ମାନଙ୍କୁ ଅଭିନନ୍ଦନ ଜଣାଇଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଡାକ୍ତର ଦିବସ ଅବସରରେ ଡାକ୍ତରମାନଙ୍କୁ ଶୁଭେଚ୍ଛା ଜଣାଇବା ସହ ଜୀବନ ରକ୍ଷା ତଥା ପୃଥିବୀକୁ ସୁସ୍ଥ ରଖିବାରେ ସେମାନଙ୍କର ପ୍ରମୁଖ ଭୂମିକାକୁ ସ୍ୱୀକାର କରିଛନ୍ତି । ପ୍ରଧାନମନ୍ତ୍ରୀ ଟୁଇଟ୍‍ କରିଛନ୍ତି: “ଜୀବନ ରକ୍ଷା ତଥା ଆମ ପୃଥିବୀକୁ ସୁସ୍ଥ ରଖିବାରେ ପ୍ରମୁଖ ଭୂମିକା ଗ୍ରହଣ କରୁଥିବା ସମସ୍ତ ପରିଶ୍ରମୀ ଡାକ୍ତରଙ୍କୁ ଡାକ୍ତର ଦିବସର ଶୁଭେଚ୍ଛା ।”
ଥାନେ ଓ ଦିବା ମଧ୍ୟରେ ସଂଯୋଗୀକରଣ ରେଳପଥକୁ ପ୍ରଧାନମନ୍ତ୍ରୀ ଜାତି ଉଦ୍ଦେଶ୍ୟରେ ଆସନ୍ତାକାଲି (ତା ୧୮.୦୨.୨୦୨୨) ଉତ୍ସର୍ଗ କରିବେ

ଥାଣେ ଓ ଦିବାକୁ ସଂଯୋଗ କରୁଥିବା ଦୁଇଟି ରେଳପଥ ପ୍ରଧାନମନ୍ତ୍ରୀ ଆସନ୍ତାକାଲି (୧୮.୨.୨୨) ଅପରାହ୍ନ ୪ଟା ୩୦ ମିନିଟରେ ଭିଡିଓ କନଫରେନ୍ସିଂ ଜରିଆରେ ଜାତି ଉଦ୍ଦେଶ୍ୟରେ ଉତ୍ସର୍ଗ କରିବେ । ସେ ମୁମ୍ବାଇ ସହର ଉପକଣ୍ଠ ଦୁଇଟି ଟ୍ରେନର ମଧ୍ୟ ଶୁଭାରମ୍ଭ କରିବା ସହ ଏହି ଅବସରରେ ଉଦବୋଧନ ଦେବେ । କେନ୍ଦ୍ରୀୟ ରେଳବାଇରେ କଲ୍ୟାଣ ହେଉଛି ମୁଖ୍ୟ ଜଙ୍କସନ । ଦେଶର ଉତ୍ତର ଓ ଦକ୍ଷିଣ ପାଶ୍ୱର୍ରୁ ଆସୁଥିବା ଯାନବାହାନ କଲ୍ୟାଣଠାରେ ଏକତ୍ରିତ ହୋଇ ସେଠାରୁ ଛତ୍ରପତି ଶିବାଜୀ ମହାରାଜ ଟର୍ମିନାଲ (ସିଏଫଏମଟି) ଯାଇଥାଆନ୍ତି । କଲ୍ୟାଣ ଓ ସିଏଫଏମଟି ମଧ୍ୟରେ ଥିବା ଚାରୋଟି ରେଳ ପଥ ମଧ୍ୟରୁ ଦୁଇଟି ମନ୍ଥର ଗତିରେ ଯାଉଥିବା ସ୍ଥାନୀୟ ଟ୍ରେନ ପାଇଁ ବ୍ୟବହୃତ ହେଉଥିବାବେଳେ ଅନ୍ୟ ଦୁଇଟି ଟ୍ରାକରେ ଦୃତ ଗତିଶୀଳ ସ୍ଥାନୀୟ ଟ୍ରେନ, ମେଲ ଏକ୍ସପ୍ରେସ ଓ ମାଲବାହୀ ଟ୍ରେନ ଯାତାୟତ କରିଥାନ୍ତି । ସହର ଉପକଣ୍ଠ ଓ ଦୂରଗାମୀ ଟ୍ରେନ ଅଲଗା ଅଲଗା ଯାତାୟତ ନିମନ୍ତେ ଦୁଇଟି ଅତିରିକ୍ତ ଟ୍ରାକର ଯୋଜନା କରାଯାଇଛି । ଥାଣେ ଓ ଦିବା ମଧ୍ୟରେ ସଂଯୋଗ କରୁଥିବା ଦୁଇଟି ରେଳପଥ ପ୍ରାୟ ୬୨୦ କୋଟି ଟଙ୍କା ବ୍ୟୟରେ ନିର୍ମିତ ହୋଇଛି । ଏଥିରେ ୧.୪ କିଲୋମିଟର ଦୀର୍ଘ ରେଳ ଫ୍ଲାଇଓଭର, ତିନିଟି ବଡ ସେତୁ ଓ ୨୧ଟି କ୍ଷୁଦ୍ର ସେତୁ ରହିଛି । ଏହି ରେଳପଥ ମୁମ୍ବାଇରେ ଦୂରଗାମୀ ଓ ସହର ଉପକଣ୍ଠ ଟ୍ରେନ ଯୋଗୁଁ ସୃଷ୍ଟି ହେଉଥିବା ଯାନବାହାନ ସମସ୍ୟା ଦୂର କରିବ । ଏହି ରେଳ ରାସ୍ତା ଯୋଗୁଁ ମୁମ୍ବାଇ ମହାନଗରୀରେ ୩୬ଟି ନୂତନ ସହର ଉପକଣ୍ଠ ଟ୍ରେନ ଚଳାଚଳରେ ମଧ୍ୟ ସୁବିଧା ହେବ ।
ପ୍ରଧାନମନ୍ତ୍ରୀ ପିଏମ୍ ଜନ ଧନ ଯୋଜନାର ସାତ ବର୍ଷ ପୂର୍ତ୍ତି ଅବସରରେ ଖୁସି ବ୍ୟକ୍ତ କଲେ ଏବଂ ଏହାକୁ ସବୁଦିନ ପାଇଁ ଭାରତର ବିକାଶ ଦିଗ ବଦଳାଇ ଦେଇଥିବା ପଦକ୍ଷେପ ଦର୍ଶାଇଲେ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ପିଏମ୍ ଜନ ଧନ ଯୋଜନାର ସାତ ବର୍ଷ ପୂର୍ତ୍ତି ଅବସରରେ ଖୁସି ବ୍ୟକ୍ତ କରିଛନ୍ତି । ଏଥିସହ ପିଏମ୍ ଜନ ଧନ ଯୋଜନାକୁ ସଫଳ କରିବାରେ କାର୍ଯ୍ୟ କରିଥିବା ସମସ୍ତଙ୍କ ଅବିଶ୍ରାନ୍ତ ଉଦ୍ୟମକୁ ପ୍ରଧାନମନ୍ତ୍ରୀ ପ୍ରଶଂସା କରିଛନ୍ତି । ଏ ନେଇ ଏକାଧିକ ଟ୍ୱିଟ୍ କରି ପ୍ରଧାନମନ୍ତ୍ରୀ କହିଛନ୍ତି; ‘‘ଭାରତର ବିକାଶ ଦିଗକୁ ସବୁଦିନ ପାଇଁ ବଦଳାଇ ଦେଇଥିବା ଏକ ପଦକ୍ଷେପ, ପିଏମ୍ ଜନଧନ ଯୋଜନାକୁ ଆଜି ସାତ ବର୍ଷ ପୂରଣ କରିଛି । ଆର୍ଥିକ ଅନ୍ତର୍ଭୁକ୍ତୀକରଣ ଓ ଏକ ମର୍ଯ୍ୟାଦାପୂର୍ଣ୍ଣ ଜୀବନ ସହିତ ଅଗଣିତ ଭାରତୀୟଙ୍କ ସଶକ୍ତୀକରଣକୁ ଏହା ସୁନିଶ୍ଚିତ କରିଛି । ଜନ ଧନ ଯୋଜନା ମଧ୍ୟ ଆହୁରି ସ୍ୱଚ୍ଛତା ଆଣିବାରେ ସହାୟକ ହୋଇଛି । ଏହି ଅବସରରେ ଜନ ଧନ ଯୋଜନାକୁ ସଫଳ କରାଇବା ଦିଗରେ କାର୍ଯ୍ୟ କରିଥିବା ତମାମ ଲୋକଙ୍କର ଅବିଶ୍ରାନ୍ତ ଉଦ୍ୟମକୁ ମୁଁ ପ୍ରଶଂସା କରିବାକୁ ଚାହିଁବି । ଭାରତର ଲୋକମାନେ ଯେମିତି ଏକ ଗୁଣଯୁକ୍ତ ଜୀବନ ଜିଇଁବେ, ତାହାକୁ ସେମାନଙ୍କ ପ୍ରୟାସ ସୁନିଶ୍ଚିତ କରିଛି ।’’
ଭାରତ, ଆର୍ମେନିଆ ମିଳିତ ଡ଼ାକଟିକଟ ଜାରି ସଂକ୍ରାନ୍ତ ବୁଝାମଣାକୁ କେନ୍ଦ୍ର କ୍ୟାବିନେଟର ସ୍ୱୀକୃତି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଆଜି ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ମିଳିତ ଭାବେ ଡ଼ାକଟିକଟ ଜାରି ସକାଶେ ଭାରତ ଓ ଆର୍ମେନିଆ ମଧ୍ୟରେ ସ୍ୱାକ୍ଷରିତ ବୁଝାମଣା ପତ୍ରକୁ ସ୍ୱୀକୃତି ପ୍ରଦାନ କରାଯାଇଛି । ଏହି ବୁଝାମଣା ପତ୍ରର ସର୍ତ୍ତାନୁସାରେ ଭାରତ ସରକାରଙ୍କ ଯୋଗାଯୋଗ ମନ୍ତ୍ରଣାଳୟର ଡ଼ାକ ବିଭାଗ ଏବଂ ଆର୍ମେନିଆର ଡ଼ାକ ବିଭାଗ (ହେ ପୋଷ୍ଟ) ମଧ୍ୟରେ ମିଳିତ ଭାବେ ଏକ ଡାକ ଟିକେଟ ଜାରି ପାଇଁ ସମ୍ମତି ପ୍ରକାଶ ପାଇଛି । ଏଥିପାଇଁ ‘ନୃତ୍ୟ’କୁ ଶୀର୍ଷକ ଭାବେ ରଖାଯାଇଛି । 2018 ମସିହା ଅଗଷ୍ଟ ମାସରେ ଏହି ମିଳତ ଡାକ ଟିକେଟ ଜାରି କରାଯାଇଛି । ଏହି ସ୍ମାରକୀ ଡାକ ଟିକେଟରେ ଭାରତର ମଣିପୁରୀ ନୃତ୍ୟ ଏବଂ ଆର୍ମେନିଆର ହୋବ୍ ଆରେକ୍ ନୃତ୍ୟର ଚିତ୍ର ପ୍ରଦର୍ଶନ କରାଯାଇଛି ।
ପ୍ରଧାନମନ୍ତ୍ରୀ ଆସନ୍ତା କାଲି ବାରଣାସୀ, କାନପୁର ଏବଂ ଗାଜିଆବାଦ ଗସ୍ତରେ ଯିବେ

ବାରଣାସୀଠାରେ କାଶୀ ବିଶ୍ୱନାଥ ମନ୍ଦିର କରିଡରର ଆଧାରଶିଳା ରଖିବେ ଲକ୍ଷ୍ନୈା ମେଟ୍ରୋ ରେଳ ପ୍ରକଳ୍ପ ଉଦଘାଟନ କରିବେ ପାନକି ପାୱାର ପ୍ଲାଣ୍ଟର ଉଦଘାଟନ କରିବେ କାନପୁରଠାରେ ଆଗ୍ରା ମେଟ୍ରୋ ରେଳ ପ୍ରକଳ୍ପର ଆଧାରଶିଳା ରଖିବେ ହିନଡୋନ ବିମାନବନ୍ଦରରେ ସିଭିଲ ଟର୍ମିନାଲର ଉଦଘାଟନ କରିବେ ଗାଜିଆବାଦଠାରେ ଦିଲ୍ଲୀ-ଗାଜିଆବାଦ-ମିରଟ ଆରଆରଟିଏସର ଆଧାରଶିଳା ରଖିବେ ପ୍ରଧାନମନ୍ତ୍ରୀ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ମାର୍ଚ୍ଚ 8, 2019ରେ ଉତ୍ତର ପ୍ରଦେଶର ବାରଣାସୀ, କାନପୁର ଏବଂ ଗାଜିଆବାଦ ଗସ୍ତରେ ଯିବେ । ଏହି ଗସ୍ତ କାଳରେ ସେ ବିଭିନ୍ନ ବିକାଶ ପ୍ରକଳ୍ପର ଉଦଘାଟନ କରିବେ । ବାରଣାସୀରେ – ପ୍ରଧାନମନ୍ତ୍ରୀ ବାରଣାସୀରେ କାଶୀ ବିଶ୍ୱନାଥ ମନ୍ଦିର ପରିଦର୍ଶନ କରିବେ । କାଶୀ ବିଶ୍ୱନାଥ ମନ୍ଦିରକୁ ଯିବା ପାଇଁ ରାସ୍ତା, ସୌନ୍ଦର୍ଯ୍ୟକରଣ ଏବଂ ସଶକ୍ତିକରଣ ପ୍ରକଳ୍ପଗୁଡିକର ଆଧାରଶିଳା ରଖିବେ । ଏହାପରେ ପ୍ରଧାନମନ୍ତ୍ରୀ ପ୍ରକଳ୍ପ ସାଇଟ ଗୁଡିକ ପରିଦର୍ଶନ କରିବେ । ବାରଣାସୀଠାରେ ଦୀନ ଦୟାଲ ହସ୍ତକଳା ସଙ୍କୁଳଠାରେ ପ୍ରଧାନମନ୍ତ୍ରୀ ରାଷ୍ଟ୍ରୀୟ ମହିଳା ଜୀବିକା ସମ୍ମିଳନୀ-2019ରେ ଅଂଶଗ୍ରହଣ କରିବେ । ଏହି ଅବସରରେ ପ୍ରଧାନମନ୍ତ୍ରୀ 5ଟି ସ୍ୱୟଂ ସହାୟକ ଗୋଷ୍ଠୀଙ୍କୁ ପ୍ରଶଂସା ପତ୍ର ପ୍ରଦାନ କରିବେ । ମହିଳା ସ୍ୱୟଂ ସହାୟକ ଗୋଷ୍ଠୀର ସଦସ୍ୟମାନେ ମଧ୍ୟ ପ୍ରଧାନମନ୍ତ୍ରୀଙ୍କ ସହ ସେମାନଙ୍କ ଅନୁଭୂତି ବାଣ୍ଟିବେ । ପ୍ରଧାନମନ୍ତ୍ରୀ ଇଲେକ୍ଟ୍ରିକ ଚାକ, ସୋଲାର ଚରଖା ଏବଂ ହନି ୱାର୍ପ ଆବଣ୍ଟନ କରିବା ସହିତ ହିତାଧିକାରୀମାନଙ୍କୁ ଚେକ ପ୍ରଦାନ କରିବେ । ଦୀନ ଦୟାଲ ଅନ୍ତୋଦୟ ଯୋଜନା ଦ୍ୱାରା ଅନୁଦାନପ୍ରାପ୍ତ ମହିଳା ସ୍ୱୟଂ ସହାୟକ ଗୋଷ୍ଠୀ, ଉତ୍ତର ପ୍ରଦେଶର ଏନଆରଏଲଏମ ଦ୍ୱାରା ‘ଭାରତ କେ ବୀର’ କୋଷ ପାଇଁ ପ୍ରଧାନମନ୍ତ୍ରୀଙ୍କୁ ଏକ ଚେକ ପ୍ରଦାନ କରାଯିବ । ପ୍ରଧାନମନ୍ତ୍ରୀ ଏକ ସାଧାରଣ ସଭାକୁ ସମ୍ବୋଧିତ କରିବେ । କାନପୁରରେ – 660 ମେଗାୱାଟ ବିଦ୍ୟୁତ ଶକ୍ତି ଉତ୍ପାଦନ ଏବଂ ଆବଣ୍ଟନ ୟୁନିଟ, ପାଙ୍କୀ ପାୱାର ପ୍ଲାଣ୍ଟକୁ ପ୍ରଧାନମନ୍ତ୍ରୀ ଉଦଘାଟନ କରିବେ । ପ୍ରଧାନମନ୍ତ୍ରୀ ଲକ୍ଷ୍ନୌ ମେଟ୍ରୋ ରେଳ ପ୍ରକଳ୍ପର ଉଦଘାଟନ କରିବେ । ଲକ୍ଷ୍ନୌର ଚୌଧୁରୀ ଚରଣ ସିଂହ ଏୟାରପୋର୍ଟ ଷ୍ଟେସନରୁ ଭିଡିଓ ଲିଙ୍କ ଜରିଆରେ ମେଟ୍ରୋ ଟ୍ରେନର ଉଦଘାଟନ କରିବେ । ଆଗ୍ରା ମେଟ୍ରୋ ରେଳ ପ୍ରକଳ୍ପ ପାଇଁ ମଧ୍ୟ ପ୍ରଧାନମନ୍ତ୍ରୀ ଆଧାରଶିଳା ରଖିବେ । ପ୍ରଧାନମନ୍ତ୍ରୀ ଆବାସ ଯୋଜନାର (PMAY) ହିତାଧିକାରୀମାନଙ୍କୁ ପ୍ରଧାନମନ୍ତ୍ରୀ ଚାବି ପ୍ରଦାନ କରିବେ । ଏହାପରେ, ପ୍ରଧାନମନ୍ତ୍ରୀ ଏହି ଅବସରରେ ଏକ ସାଧାରଣ ସଭାକୁ ସମ୍ବୋଧିତ କରିବେ । ଗାଜିଆବାଦଠାରେ – ପ୍ରଧାନମନ୍ତ୍ରୀ ଦିଲସାଦ ଗାର୍ଡେନ-ସହିଦ ସ୍ଥଳ (ନୂତନ ବସ ଷ୍ଟାଣ୍ଡ) ସେକ୍ସନ ମେଟ୍ରୋର ଉଦଘାଟନ କରିବେ । ସହିଦ ସ୍ଥଳ ମେଟ୍ରୋ ଷ୍ଟେସନଠାରୁ ମେଟ୍ରୋ ରେଳକୁ ପତାକା ଦେଖାଇ ଉଦଘାଟନ କରିବେ । ଏହି ଏଲିଭେଟର ମେଟ୍ରୋ କରିଡର ସେକ୍ସନର 8ଟି ଷ୍ଟେସନ ରହିବ । ଏହା ଜରିଆରେ ଗାଜିଆବାଦ ଏବଂ ନୂଆଦିଲ୍ଲୀର ଜନସାଧାରଣଙ୍କ ଗମନାଗମନ ସୁବିଧାଜନକ ହେବ ଏବଂ ସଡକ ମାର୍ଗରେ ଭିଡ ହ୍ରାସ ପାଇବ । ପ୍ରଧାନମନ୍ତ୍ରୀ ଗାଜିଆବାଦର ହିନଡନ ବିମାନ ବନ୍ଦରରେ ସିଭିଲ ଟର୍ମିନାଲର ଉଦଘାଟନ କରିବେ । ହିନଡନଠାରେ ଏହି ନୂତନ ସିଭିଲ ଏୟାରପୋର୍ଟ ଟର୍ମିନାଲ ଦ୍ୱାରା ପଶ୍ଚିମ ଉତ୍ତର ପ୍ରଦେଶ ଏବଂ ଏନସିଆରର ଯାତ୍ରୀମାନେ ଉପକୃତ ହେବେ । ପ୍ରଧାନମନ୍ତ୍ରୀ ଦିଲ୍ଲୀ-ଗାଜିଆବା-ମିରଟ ଆରଆରଟିଏସର ଆଧାରଶିଳା ରଖିବେ । ରିଜିଓନାଲ ରାପିଡ ଟ୍ରାନଜିଟ ସିଷ୍ଟମ (RRTS) ପ୍ରକଳ୍ପର ଏହା ହେଉଛି ପ୍ରଥମ ହାଇ ସ୍ପିଡ ଏବଂ ହାଇ ଫ୍ରିକୁଏନ୍ସି ରେଳ । ଏହାଦ୍ୱାରା ଆଞ୍ଚଳିକ ପରିବହନ ସୁବିଧା ସହଜ ହେବ ଏବଂ ଅନେକ ନିଯୁକ୍ତି ସୁଯୋଗ ମଧ୍ୟ ସୃଷ୍ଟି କରିବ । ପ୍ରଧାନମନ୍ତ୍ରୀ ଗାଜିଆବାଦଠାରେ ଶିକ୍ଷା, ଗୃହ, ପାନୀୟ ଜଳ, ପରିମଳ ଏବଂ ସ୍ୱିରେଜ ପରିଚାଳନା କ୍ଷେତ୍ରରେ ବିଭିନ୍ନ ବିକାଶ ପ୍ରକଳ୍ପଗୁଡିକର ଉଦଘାଟନ କରିବେ । ବିଭିନ୍ନ ଯୋଜନାରେ ହିତାଧିକାରୀମାନଙ୍କୁ ସେ ମାନପତ୍ର ପ୍ରଦାନ କରିବେ । ଏହାପରେ, ସେ ଏକ ସାଧାରଣ ସଭାକୁ ସମ୍ବୋଧିତ କରିବେ ।
ତାଞ୍ଜାନିଆ ଗସ୍ତବେଳେ ଭୋଜିସଭାରେ ପ୍ରଧାନମନ୍ତ୍ରୀଙ୍କ ଅଭିଭାଷଣ

ମହାମହିମ, ରାଷ୍ଟ୍ରପତି ମାଗୁଫୁଲି, ବିଶିଷ୍ଟ ଅତିଥିଗଣ, ଧନ୍ୟବାଦ ମହାମହିମ, ଆପଣଙ୍କ ଉଦାର ମନ୍ତବ୍ୟ ଓ ଆତିଥ୍ୟ ସତ୍କାର ପାଇଁ ଏବଂ ମୋତେ ଓ ମୋର ପ୍ରତିନିଧି ଦଳକୁ ଭବ୍ୟ ସ୍ୱାଗତ କରିଛନ୍ତି । ଆଜି ରବିବାର ହୋଇଥିବା ସତ୍ୱେ ଆପଣ ଆମ ପାଇଁ ସମୟ ବାହାର କରିଛନ୍ତି । ଏଥିପାଇଁ ମୁଁ କୃତଜ୍ଞ । ବନ୍ଧୁଗଣ, ଶାନ୍ତିର ନିବାସ ଏହି ଗତିଶୀଳ ସହର ଦାର-ଏସ-ସଲାମରେ ଥିବାରୁ ମୁଁ ଅତ୍ୟନ୍ତ ଖୁସି । ମୋତେ କୁହାଯାଇଛି ଯେ ସ୍ୱାହିଲରେ ଏକ ଲୋକକଥା ଅଛି । ‘ହେରି ୟାକୋ ହେରି ୟାଙ୍ଗୁ- ଅର୍ଥାତ୍ ଆପଣଙ୍କ ଖୁସି ହେଉଛି ମୋର ଖୁସି’ । ଏହି ଭାବନା ସହ ମୁଁ ଆଜି ତାଞ୍ଜାନିଆ ଆସିଛି । ଆମ ଦୁଇ ଦେଶ ମଧ୍ୟରେ ସମ୍ପର୍କ ଗଭୀର ଐତିହାସିକ ରଜ୍ଜୁରେ ବନ୍ଧା । ବହୁ ଶତାବ୍ଦୀ ଧରି ଆମର ଲୋକମାନେ ପରସ୍ପରକୁ ଜାଣନ୍ତି । ଭାରତ ମହାସାଗରର ଜଳ ଆମକୁ ସଂଯୋଗ କରାଇଛି । ଆମ ଦୁଇ ରାଷ୍ଟ୍ରର ସୁଦୃଢ଼ ସାମୁଦ୍ରିକ ପରାମ୍ପରା ରହିଛି । ବହୁ ଶତାବ୍ଦୀ ଧରି ସମଗ୍ର ହିନ୍ଦ୍ ମହାସାଗରର ଜଳରେ ଆମେ ବାଣିଜ୍ୟ ପାଇଁ ଅନୁକୂଳ ପରିବେଶ ତିଆରି କରିଛେ । ଆମେ ଏବେ ଏକ ଆନ୍ତଃ-ନିର୍ଭର ବିଶ୍ୱର କଥା କହୁଛେ । ଅଷ୍ଟାଦଶ ଶତାବ୍ଦୀକୁ ଫେରିଯାଆନ୍ତୁ, ସେତେବେଳେ ଗୁଜରାଟର ମାଣ୍ଡଭି ବନ୍ଦର ଓ ଜାଞ୍ଜିବର ବନ୍ଦରକୁ ଆନ୍ତଃ-ନିର୍ଭରଶୀଳ ବନ୍ଦର ଭାବେ ବିବେଚନା କରାଯାଇଥିଲା । ଗୁଜରାଟର ମାଣ୍ଡଭି ବନ୍ଦରରେ ବ୍ୟବସାୟୀଙ୍କ ସାହିତ୍ୟ ଆଲୋଚନା ଏବେ ସ୍ୱାହିଲି ବୋଟ ଉତ୍ସୁକତାର ସହ ପ୍ରତୀକ୍ଷା କରିଛି । ଆପଣଙ୍କ ମହାନ ଦେଶକୁ ସର୍ବପ୍ରଥମ ପ୍ରବାସୀ ଭାରତୀୟଙ୍କ ଆଗମନ ବୋଧହୁଏ ମୋର ନିଜ ରାଜ୍ୟ (ଗୁଜରାଟ)ରୁ ହୋଇଥିଲା । ତାଞ୍ଜାନିଆରେ ଥିବା ଭାରତୀୟ ବଂଶୋଦ୍ଭବ ସମୁଦାୟ ଏବେ ବାଣିଜ୍ୟ, ସ୍ୱାସ୍ଥ୍ୟସେବା ଓ ଶିକ୍ଷା କ୍ଷେତ୍ରରେ ଆମ ଲୋକଙ୍କ ମଧ୍ୟରେ ମହତ୍ୱପୂର୍ଣ୍ଣ ସଂଯୋଗକାରୀ ପାଲଟିଛନ୍ତି । ବିଗତ ଦଶନ୍ଧିରେ ରାଷ୍ଟ୍ରପତି ନାଇରେରେଙ୍କ ସମୟରୁ ଆମର ଭାଗିଦାରୀ ମୂଲ୍ୟବୋଧ, ସଂଘର୍ଷରେ ସମାନତା ଓ ଆମ ଲୋକଙ୍କ ପ୍ରଗତି ଓ ସମୃଦ୍ଧି ପାଇଁ ଦୃଢ଼ ଇଚ୍ଛା ଆମର ସମ୍ପର୍କକୁ ପରିଭାଷିତ କରିଛି । ବନ୍ଧୁଗଣ, ଅତୀତ ବର୍ଷଗୁଡ଼ିକରେ ଆମ ମଧ୍ୟରେ ବାଣିଜ୍ୟିକ ସମ୍ବନ୍ଧ, ବ୍ୟାପାର ଓ ନିବେଶ ଏବଂ ବିକାଶ ସହଯୋଗର ସମ୍ପର୍କ ଅଧିକ ପ୍ରସ୍ଫୁଟିତ ହୋଇଛି । ଏବେ ତ ଭାରତ ବିଶ୍ୱର ସବୁଠୁ ଦ୍ରୁତ ଗତିଶୀଳ ବୃହତ୍ ଅର୍ଥବ୍ୟବସ୍ଥା ଭାବେ ଉଭା ହୋଇଛି, ଆଉ ତାଞ୍ଜାନିଆ ଏହି ମହାଦ୍ୱୀପରେ ସବୁଠୁ ମହତ୍ୱପୂର୍ଣ୍ଣ ଅର୍ଥବ୍ୟବସ୍ଥା ମଧ୍ୟରୁ ଏକ । ରାଷ୍ଟ୍ରପତି ମାଗୁଫୁଲିଙ୍କ ସହ ଆଜି ମୋ’ର ବିସ୍ତୃତ ଆଲୋଚନାବେଳେ ଆମର ଭାଗିଦାରୀର ସବୁ ଦିଗ ସାମିଲ ଥିଲା । ଆମ ସହଯୋଗର ବିସ୍ତୃତ ଏଜେଣ୍ଡା, ଆମର ବିକାଶର ପ୍ରମୁଖ ପ୍ରାଥମିକତା ଓ ମିଳିତ ସୁରକ୍ଷା ଆବଶ୍ୟକତା ଦ୍ୱାରା ପ୍ରେରିତ । ଏହି ଆଲୋଚନା ଭବିଷ୍ୟତରେ ଏକବିଂଶ ଶତାବ୍ଦୀରେ ଭାଗିଦାରୀ ଗଠନର ମୂଳଦୁଆ ପକାଇବ । ବନ୍ଧୁଗଣ ଭାରତ ସର୍ବଦା ତାଞ୍ଜାନିଆର ବିକାଶ ମାର୍ଗରେ ଏକ ବିଶ୍ୱସ୍ତ ସହଯୋଗୀ ହୋଇ ରହିବ । ଆଉ ଆପଣମାନେ : • ଆପଣଙ୍କ କୃଷିର ଆଧୁନିକୀକରଣ • ଆପଣଙ୍କ ଶିକ୍ଷା ଓ ସ୍ୱାସ୍ଥ୍ୟସେବା ବ୍ୟବସ୍ଥାର ସମ୍ପ୍ରସାରଣ ଓ • ଆପଣଙ୍କ ଅର୍ଥବ୍ୟବସ୍ଥାରେ ଉଦ୍ୟୋଗୀକରଣ • ଆପଣଙ୍କ ଯୁବବର୍ଗଙ୍କ ଦକ୍ଷତା ବୃଦ୍ଧି • ଆପଣଙ୍କ ସାମର୍ଥ୍ୟ ଓ ସଂସ୍ଥାନର ନିର୍ମାଣ • ଆପଣଙ୍କ ସମାଜ ଓ ଲୋକଙ୍କ ସୁରକ୍ଷା ଆପଣଙ୍କୁ ଏସବୁ କ୍ଷେତ୍ରରେ ଭାରତ ଭଳି ଏକ ବିଶ୍ୱସ୍ତ ବନ୍ଧୁ ମିଳିଯିବ । ଆଉ ବନ୍ଧୁ ଭାବେ, ଆମେ ନିଜର ଅନୁଭବ, ପାରଙ୍ଗମତା, ସାମର୍ଥ୍ୟ ଓ ଜ୍ଞାନକୌଶଳକୁ ତାଞ୍ଜାନିଆ ସହ ଭାଗିଦାର ହେବାକୁ ପ୍ରସ୍ତୁତ ଅଛୁ । ଏହା ତାଞ୍ଜାନିଆର ଆବଶ୍ୟକତା ଓ ପ୍ରାଥମିକତା ଆଧାରରେ । ବନ୍ଧୁଗଣ, ସମ୍ପର୍କର ଶିଖରକୁ ଯିବା ପାଇଁ ମୋ’ସହ ସାମିଲ ହେବାକୁ ଅନୁରୋଧ କରୁଛି : • ମହାମହିମ ରାଷ୍ଟ୍ରପତି ଜନ୍ ମାଗୁଫୁଲିଙ୍କ ସ୍ୱାସ୍ଥ୍ୟ ଓ ସଫଳତା ପାଇଁ • ଏହି ମହାନ୍ ରାଷ୍ଟ୍ର ସଂଯୁକ୍ତ ଗଣରାଜ୍ୟ ତାଞ୍ଜାନିଆର ଆତିଥ୍ୟପୂର୍ଣ୍ଣ ଲୋକଙ୍କ ବିକାଶ ଓ ସମୃଦ୍ଧି ପାଇଁ • ଆଉ ଭାରତ ଓ ତାଞ୍ଜାନିଆ ମଧ୍ୟରେ ସ୍ଥାୟୀ ବନ୍ଧୁତ୍ୱ ଓ ଭାଗିଦାରୀତା ପାଇଁ ।
ଭାରତ-ଅଷ୍ଟ୍ରେଲିଆ ବେସାମିରକ ବିମାନ ଚଳାଚଳ ସୁରକ୍ଷା ଚୁକ୍ତିକୁ କ୍ୟାବିନେଟର ଅନୁମୋଦନ

ଭାରତ ଏବଂ ଅଷ୍ଟ୍ରେଲିଆ ମଧ୍ୟରେ ବେସାମାରିକ ବିମାନ ଚଳାଚଳ ସୁରକ୍ଷା ବିକାଶ ଏବଂ ପ୍ରୋତ୍ସାହନ କ୍ଷେତ୍ରରେ ସ୍ୱାକ୍ଷରିତ ହୋଇଥିବା ଚୁକ୍ତିକୁ ଆଜି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ମଞ୍ଜୁରି ମିଳିଛି । ଏହି ଚୁକ୍ତିର ସର୍ତ୍ତାବଳୀ ଅନୁଯାୟୀ ଭାରତର ବିମାନ ଚଳାଚଳ ସୁରକ୍ଷା ସଂସ୍ଥାଗୁଡ଼ିକ ଅଷ୍ଟ୍ରେଲିଆ ପ୍ରତିପକ୍ଷଙ୍କ ସହିତ ତଥ୍ୟ ଆଦାନପ୍ରଦାନ କରିପାରିବେ, ଯାହା ଭାରତରେ ବେସାମାରିକ ବିମାନ ଚଳାଚଳ ସୁରକ୍ଷା ବ୍ୟବସ୍ଥାକୁ ଆହୁରି ସୁଦୃଢ଼ କରିପାରିବ । ଏହି ଚୁକ୍ତି ଦ୍ୱାରା ଉଭୟ ଦେଶ ମଧ୍ୟରେ ସୁରକ୍ଷା ସହଯୋଗ ବୃଦ୍ଧି ପାଇବ ଏବଂ ଉଭୟ ରାଷ୍ଟ୍ର ସେମାନଙ୍କ ଅନ୍ତର୍ଜାତୀୟ ଉତ୍ତରଦାୟିତ୍ୱର ଅନୁପାଳନ କରିପାରିବେ ।
ବରିଷ୍ଠ ବୈଜ୍ଞାନିକ ଅଧିକାରୀମାନଙ୍କ ସହ ପ୍ରଧାନମନ୍ତ୍ରୀଙ୍କ ଆଲୋଚନା

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ମଙ୍ଗଳବାର ଦିନ ଭାରତ ସରକାରଙ୍କ ବରିଷ୍ଠ ବୈଜ୍ଞାନିକ ଅଧିକାରୀମାନଙ୍କ ସହ ଆଲୋଚନା କରିଛନ୍ତି । ଏମାନଙ୍କ ମଧ୍ୟରେ ନୀତି ଆୟୋଗର ସଦସ୍ୟ ଡଃଭି॰କେ॰ସାରସ୍ୱତ, ଭାରତ ସରକାରଙ୍କ ପ୍ରମୁଖ ବିଜ୍ଞାନ ପରାମର୍ଶଦାତା ଡଃ॰ଆର॰ଚିଦାମ୍ବରମ୍ ଏବଂ କେନ୍ଦ୍ର ସରକାରଙ୍କ ବିଜ୍ଞାନ ସମ୍ପର୍କିତ ଆନୁସଙ୍ଗିକ ବିଭାଗର ସଚିବମାନେ ସାମିଲ ଥିଲେ । ବିଜ୍ଞାନ ଗବେଷଣା କ୍ଷେତ୍ରରେ ହୋଇଥିବା ଅଗ୍ରଗତି ନେଇ ବରିଷ୍ଠ ଅଧିକାରୀମାନେ ପ୍ରଧାନମନ୍ତ୍ରୀଙ୍କୁ ଅବଗତ କରାଇଥିଲେ । ପ୍ରଧାନମନ୍ତ୍ରୀ ମତବ୍ୟକ୍ତ କରିଥିଲେ ଯେ ବିଜ୍ଞାନ, ପ୍ରଯୁକ୍ତି ଏବଂ ନବସୃଜନ ଭାରତର ପ୍ରଗତି ଏବଂ ସମୃଦ୍ଧି ପାଇଁ ମହତ୍ୱପୂର୍ଣ୍ଣ । ଦେଶର ସମସ୍ୟା ସମାଧାନ ଲାଗି ବିଜ୍ଞାନ ଏବଂ ପ୍ରଯୁକ୍ତି କୌଶଳର ବହୁଳ ଉପଯୋଗ ଉପରେ ସରକାର ପ୍ରାଥମିକତା ଦେଉଛନ୍ତି ବୋଲି ସେ କହିଥିଲେ । କ୍ରୀଡ଼ା ପ୍ରତିଭା ଚିହ୍ନଟ ସମ୍ପର୍କରେ ଉଦାହରଣ ଦେଇ ପ୍ରଧାନମନ୍ତ୍ରୀ କହିଥିଲେ ଯେ ସ୍କୁଲ ଛାତ୍ରଛାତ୍ରୀଙ୍କ ମଧ୍ୟରେ ରହିଥିବା ଉଜ୍ଜ୍ୱଳ ଏବଂ ଶ୍ରେଷ୍ଠ ବିଜ୍ଞାନ ପ୍ରତିଭାଙ୍କୁ ଚିହ୍ନଟ କରିବା ଲାଗି ବ୍ୟବସ୍ଥା ବିକଶିତ କରାଯିବା ଆବଶ୍ୟକ । ସେ କହିଥିଲେ ଯେ ତୃଣମୂଳ ସ୍ତରରେ ବ୍ୟାପକ ନବସୃଜନ ହେଉଛି । ଏହି କ୍ଷେତ୍ରରେ ପାରମ୍ପରିକ ତଥା ପୁରୁଣାକାଳିଆ ଚିନ୍ତାଧାରାରୁ ଉପରକୁ ଉଠିବା ଲାଗି ବରିଷ୍ଠ ବୈଜ୍ଞାନିକ ଅଧିକାରୀମାନଙ୍କୁ ପରାମର୍ଶ ଦେଇ ପ୍ରଧାନମନ୍ତ୍ରୀ କହିଥିଲେ ଯେ ତୃଣମୂଳ ସ୍ତରରେ ହେଉଥିବା ନବସୃଜନକୁ ରେକର୍ଡ କରିବା ଏବଂ ଏହାର ସଫଳତାକୁ ଗ୍ରହଣ କରିବା ଲାଗି ଦୃଢ଼ ବ୍ୟବସ୍ଥା ବିକଶିତ ହେବା ଆବଶ୍ୟକ । ଏହି ପରିପ୍ରେକ୍ଷୀରେ ପ୍ରତିରକ୍ଷା ବାହିନୀ ଦ୍ୱାରା ହେଉଥିବା ନୂଆ ନୂଆ ଉଦ୍ଭାବନ ବିଷୟରେ ମଧ୍ୟ ସେ ଉଲ୍ଲେଖ କରିଥିଲେ । କୃଷି କ୍ଷେତ୍ର ସମ୍ପର୍କରେ ଉଲ୍ଲେଖ କରି ପ୍ରଧାନମନ୍ତ୍ରୀ ଉଚ୍ଚ ପ୍ରୋଟିନଯୁକ୍ତ ଡାଲି, ଭିଟାମିନ-ସମୃଦ୍ଧ ଖାଦ୍ୟଶସ୍ୟ ଏବଂ ଜଡାତେଲର ମୂଲ୍ୟ ସମ୍ବର୍ଦ୍ଧନ ଭଳି ପଦକ୍ଷେପ ତ୍ୱରାନ୍ୱିତ କରିବା ଲାଗି ପରାମର୍ଶ ଦେଇଥିଲେ । ଶକ୍ତି କ୍ଷେତ୍ର ବିଷୟରେ ଆଲୋଚନା କରି ପ୍ରଧାନମନ୍ତ୍ରୀ କହିଥିଲେ ଯେ ସୌର ଶକ୍ତି କ୍ଷେତ୍ରରେ ଥିବା ସମ୍ଭାବନାକୁ କାର୍ଯ୍ୟକାରୀ କରିବା ପ୍ରତି ଯଥାସମ୍ଭବ ଗୁରୁତ୍ୱ ଦିଆଯିବା ଉଚିତ, ଏହା ଶକ୍ତି ଆମଦାନୀ କ୍ଷେତ୍ରରେ ଦେଶର ନିର୍ଭରଶୀଳତା କମାଇବ । ବିଭିନ୍ନ ଆହ୍ୱାନର ମୁକାବିଲା କରିବା ଏବଂ ଭାରତର ସାଧାରଣ ଜନତାଙ୍କ ଜୀବନରେ ଉନ୍ନତି ଆଣିବା ଲାଗି ଭାରତୀୟ ବୈଜ୍ଞାନିକଙ୍କ ନିକଟରେ ରହିଥିବା ସାମର୍ଥ୍ୟ ଉପରେ ପୂର୍ଣ୍ଣ ଆସ୍ଥା ପ୍ରକଟ କରି ପ୍ରଧାନମନ୍ତ୍ରୀ ବରିଷ୍ଠ ଅଧିକାରୀମାନଙ୍କୁ 2022ରେ ଦେଶ ସ୍ୱାଧୀନତାର 75 ବର୍ଷ ପୂର୍ତ୍ତି ପାଇଁ ସ୍ୱତନ୍ତ୍ର ଲକ୍ଷ୍ୟ ନିର୍ଦ୍ଧାରଣ କରିବାକୁ ପରାମର୍ଶ ଦେଇଥିଲେ ।
ଆସନ୍ତାକାଲି ସିଆଇଏସଏଫର 50ତମ ପ୍ରତିଷ୍ଠା ଦିବସ ସମାରୋହରେ ଯୋଗ ଦେବେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆସନ୍ତାକାଲି ମାର୍ଚ୍ଚ 10, 2019ରେ ଗାଜିଆବାଦ ଠାରେ କେନ୍ଦ୍ରୀୟ ଔଦ୍ୟୋଗିକ ସୁରକ୍ଷା ବାହିନୀ (ସିଆରପିଏଫ)ର 50ତମ ପ୍ରତିଷ୍ଠା ଦିବସ ସମାରୋହରେ ଯୋଗ ଦେବେ । ଗାଜିଆବାର ଇନ୍ଦିରାପୁରମସ୍ଥିତ ପଞ୍ଚମ ବାଟାଲିଅନ କ୍ୟାମ୍ପରେ ଆୟୋଜିତ ଏକ କାର୍ଯ୍ୟକ୍ରମରେ ପ୍ରଧାନମନ୍ତ୍ରୀ କେନ୍ଦ୍ରୀୟ ଔଦ୍ୟୋଗିକ ସୁରକ୍ଷା ବାହିନୀର ପରେଡ ଅଭିବାଦନ ଗ୍ରହଣ କରିବେ । ବିଶିଷ୍ଟ ଏବଂ ପ୍ରଶଂସନୀୟ ସେବା ପାଇଁ ସେ ପୋଲିସ ଓ ଅଗ୍ନିଶମ ସେବା ପଦକ ପ୍ରଦାନ କରିବେ । ସହିଦ ସ୍ମାରକ ଠାରେ ପ୍ରଧାନମନ୍ତ୍ରୀ ଶ୍ରଦ୍ଧାଞ୍ଜଳି ଅର୍ପଣ କରିବେ । ଏହାପରେ ସେ ସିଆଇଏସଏଫ ବାହିନୀଙ୍କୁ ସମ୍ବୋଧିତ କରିବେ ।
ପ୍ରଧାନମନ୍ତ୍ରୀ ଗୀତା ଜୟନ୍ତୀ ଅବସରରେ ଲୋକଙ୍କୁ ଶୁଭେଚ୍ଛା ଜଣାଇଛନ୍ତି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଗୀତା ଜୟନ୍ତୀ ଅବସରରେ ଲୋକଙ୍କୁ ଶୁଭେଚ୍ଛା ଜଣାଇଛନ୍ତି । ଏହି ଅବସରରେ ଶ୍ରୀ ମୋଦୀ ଗୀତା ଉପରେ ଦେଇଥିବା ଦୁଇଟି ଭାଷଣ ମଧ୍ୟ ଉଲ୍ଲେଖ କରିଛନ୍ତି । ଏକାଧିକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି; “ଆଜି, ଗୀତା ଜୟନ୍ତୀରେ, ନିକଟରେ ମୁଁ ଗୀତା ଉପରେ ଦେଇଥିବା ଦୁଇଟି ବକ୍ତବ୍ୟ ଉଲ୍ଲେଖ କରୁଛି ସ୍ୱାମୀ ଚିଦଭାବାନନ୍ଦଙ୍କ ଭଗବଦ୍ ଗୀତା ର ଇ-ବୁକ୍ ସଂସ୍କରଣର ଶୁଭାରମ୍ଭ ଗୀତା ଉପରେ ବିଭିନ୍ନ ପଣ୍ଡିତଙ୍କ ମନ୍ତବ୍ୟ ସହିତ ଏକ ପାଣ୍ଡୁଲିପି ଲୋକାର୍ପଣ ସର୍ବୋପନିଷେଦୋ ଗାବେ ଦୋଗ୍ଧା ଗୋପାଳ ନନ୍ଦନ; । ପାର୍ଥୋ ବତ୍ସ; ସୁଧିଭୌକ୍ତା ଦୁଗ୍ଧଂ ଗୀତାମୃତଂ ମହତ୍‍; । ଗୀତା ଜୟନ୍ତୀ କି ହାର୍ଦ୍ଦିକ ଶୁଭକାମନାଏ; । ଗୀତା ଜୟନ୍ତୀର ଶୁଭେଚ୍ଛା ଜୀବନର ଅନେକ ବ୍ୟବହାରିକ ଦିଗ ପାଇଁ ଏହା ଏକ ମାର୍ଗଦର୍ଶିକା; ବିଶ୍ୱରେ ଗୀତାର ଶିକ୍ଷାକୁ ଦେଖି ଆନନ୍ଦିତ ।”
ଭାରତର ପ୍ରଥମ ସେମି ହାଇସ୍ପିଡ ଟ୍ରେନ “ବନ୍ଦେ ଭାରତ ଏକ୍ସପ୍ରେସ୍” ଚଳାଚଳକୁ ଆସନ୍ତାକାଲି ପତାକା ଦେଖାଇ ଶୁଭାରମ୍ଭ କରିବେ ପ୍ରଧାନମନ୍ତ୍ରୀ;

ଭାରତୀୟ ରେଳବାଇର ‘ମେକ ଇନ ଇଣ୍ଡିଆ’ ପ୍ରୟାସ ଭାରତର ପ୍ରଥମ ସେମି ହାଇସ୍ପିଡ ଟ୍ରେନ “ବନ୍ଦେ ଭାରତ ଏକ୍ସପ୍ରେସ” ରୂପରେ ପ୍ରତିଫଳିତ ହେବାକୁ ଯାଉଛି । ଆସନ୍ତାକାଲି ନୂଆଦିଲ୍ଲୀ-କାନପୁର-ଆହ୍ଲାବାଦ-ବାରାଣାସୀ ରୁଟରେ ଏହି ଟ୍ରେନର ପ୍ରଥମ ଯାତ୍ରାକୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ପତାକା ଦେଖାଇ ଶୁଭାରମ୍ଭ କରିବେ । ସେ ଟ୍ରେନରେ ରହିଥିବା ସୁବିଧା ନିରୀକ୍ଷଣ କରିବା ସହିତ ଉପସ୍ଥିତ ଜନସଭାକୁ ସମ୍ବୋଧିତ କରିବେ । ଆସନ୍ତାକାଲି ଏହି ଟ୍ରେନର ଉଦଘାଟନୀ ଯାତ୍ରାରେ କେନ୍ଦ୍ର ରେଳ ଏବଂ କୋଇଲା ମନ୍ତ୍ରୀ ଶ୍ରୀ ପୀୟୂଷ ଗୋଏଲ ଗଣମାଧ୍ୟମ ଏବଂ ଅଧିକାରୀମାନଙ୍କୁ ନେଇ ଏକ ଦଳର ନେତୃତ୍ୱ ନେବେ । ଏହା କାନପୁର ଏବଂ ଆହ୍ଲାବାଦରେ ରହିବ ସେଠାରେ ବିଶିଷ୍ଟ ବ୍ୟକ୍ତିବିଶେଷ ଓ ଜନସାଧାରଣ ସ୍ୱାଗତ ସମ୍ବର୍ଦ୍ଧନା ଜଣାଇବେ । ବନ୍ଦେ ଭାରତ ଏକ୍ସପ୍ରେସ ଘଣ୍ଟାପ୍ରତି ସର୍ବାଧିକ 160 କିମି ବେଗରେ ଗତି କରିପାରିବ ଏବଂ ଏଥିରେ ଶତାବ୍ଦୀ ଟ୍ରେନ ଭଳି ଯାତ୍ରା ଶ୍ରେଣୀ ରହିବ କିନ୍ତୁ ଏଥିରେ ଅଧିକ ସୁବିଧା ମିଳିବ । ଯାତ୍ରୀମାନଙ୍କୁ ସମ୍ପୂର୍ଣ୍ଣ ନୂଆ ଯାତ୍ରା ଅଭିଜ୍ଞତା ପ୍ରଦାନ କରିବା ଏହାର ଲକ୍ଷ୍ୟ । ମାତ୍ର 8 ଘଣ୍ଟାରେ ଏହି ଟ୍ରେନ ନୂଆଦିଲ୍ଲୀରୁ ବାରାଣାସୀ ମଧ୍ୟରେ ଯାତ୍ରା ସମ୍ପୂର୍ଣ୍ଣ କରିବ ଏବଂ ସୋମବାର ଓ ଗୁରୁବାରକୁ ଛାଡ଼ିଦେଲେ ସପ୍ତାହର ସବୁଦିନ ଯାତ୍ରା କରିବ । ସମସ୍ତ କୋଚରେ ସ୍ୱୟଂକ୍ରିୟ ଦରଜା, ଜିପିଏସ ଆଧାରିତ ଅଡିଓ ଭିଜୁଆଲ ଯାତ୍ରୀ ସୂଚନା ବ୍ୟବସ୍ଥା, ମନୋରଞ୍ଜନ ଉଦ୍ଦେଶ୍ୟରେ ଅନବୋର୍ଡ ହଟସ୍ପଟ ୱାଇଫାଇ ବ୍ୟବସ୍ଥା ଏବଂ ବସିବା ପାଇଁ ଅତ୍ୟନ୍ତ ଆରାମଦାୟକ ସିଟ ବ୍ୟବସ୍ଥା ରହିଛି । ସମସ୍ତ ଶୌଚାଳୟ ଜୈବ-ଭାକ୍ୟୁମ ଶ୍ରେଣୀର । ଏଥିରେ ଦ୍ୱୈତ ପ୍ରଣାଳୀର ଆଲୋକକୀରଣ ବ୍ୟବସ୍ଥା ଯଥା ସାଧାରଣ ଆଲୋକୀକରଣ ଏବଂ ପ୍ରତି ସିଟ ପାଖରେ ବ୍ୟକ୍ତିଗତ ଲାଇଟ ବ୍ୟବସ୍ଥା ରହିଛି । ପ୍ରତି ବଗିରେ ପେଣ୍ଟ୍ରି ସୁବିଧା ରହିଛି, ଏଥିରେ ଗରମ ଖାଦ୍ୟ ସହିତ ଗରମ ଓ ଥଣ୍ଡା ପାନୀୟ ପରିବେଷଣ ସୁବିଧା ରହିଛି । ଇନସୁଲେସନ ବ୍ୟତୀତ ଯାତ୍ରୀଙ୍କ ଅତିରିକ୍ତ ସୁବିଧା ଲାଗି ଗରମ ଏବଂ ଶବ୍ଦକୁ ଅତି କମସ୍ତରରେ ରଖିବା ଲାଗି ଏଥିରେ ବ୍ୟବସ୍ଥା ରହିଛି । ବନ୍ଦେ ଭାରତ ଏକ୍ସପ୍ରେସରେ 16ଟି ଶୀତତାପ ନିୟନ୍ତ୍ରିତ ବଗି ରହିଛି ଏଥିମଧ୍ୟରୁ 2ଟି ଏକଜିକ୍ୟୁଟିଭ ଶ୍ରେଣୀର । ଏଥିରେ ମୋଟ 1,128 ଜଣ ଯାତ୍ରୀ ଏକକାଳୀନ ଯାତ୍ରା କରିପାରିବେ । ସମସ୍ତ ବୈଦ୍ୟୁତିକ ସରଞ୍ଜାମ ବଗି ଓ ସିଟ ତଳେ ଦିଆଯାଇଛି । ଯାହା ଏହି ଟ୍ରେନରେ ଯାତ୍ରୀଙ୍କ ପାଇଁ ଅଧିକ ସ୍ଥାନ ସୃଷ୍ଟି କରିଛି । ଫଳରେ ସମାନ ସଂଖ୍ୟକ ବଗି ଥାଇ ସୁଦ୍ଧା ଏହି ଟ୍ରେନର ଯାତ୍ରୀ ପରିବହନ କ୍ଷମତା ପାରମ୍ପରିକ ଶତାବ୍ଦୀ ଏକ୍ସପ୍ରେସଠାରୁ ଢେର ଅଧିକ । ପରିବେଶ ଅନୁକୂଳ ମାର୍ଗରେ ଗତି କରିବା ସହିତ ବନ୍ଦେ ଭାରତ ଏକ୍ସପ୍ରେସରେ ପୁନଃସୃଷ୍ଟିକାରୀ ବ୍ରେକିଂ ବ୍ୟବସ୍ଥା ରହିଛି ଯାହା 30% ପର୍ଯ୍ୟନ୍ତ ବିଦ୍ୟୁତ ଶକ୍ତି ସଂଚୟ କରିପାରିବ । ଗତି, ସୁରକ୍ଷା ଏବଂ ସେବା ଏହି ଟ୍ରେନର ପରିଚୟ । ଭାରତୀୟ ରେଳବାଇର ଏକ ଉତ୍ପାଦନ ୟୁନିଟ ଚେନ୍ନାଇସ୍ଥିତ ଇଣ୍ଟେଗ୍ରାଲ କୋଚ ଫ୍ୟାକ୍ଟ୍ରି (ଆଇସିଏଫ) ଏହି ଟ୍ରେନର ଆଭ୍ୟନ୍ତରୀଣ ଡିଜାଇନ ଏବଂ ଉତ୍ପାଦନ କାର୍ଯ୍ୟକୁ ସଫଳତା ପୂର୍ବକ ସମ୍ପାଦନ କରିଛି । ମାତ୍ର 18 ମାସ ମଧ୍ୟରେ ବ୍ୟବସ୍ଥାର ସମନ୍ୱୟ ପାଇଁ କମ୍ପ୍ୟୁଟର ମଡେଲିଂ ଏବଂ ବହୁସଂଖ୍ୟକ ଯୋଗାଣକାରୀଙ୍କ ସହିତ କାର୍ଯ୍ୟ କରାଯାଇଛି । ପ୍ରଧାନମନ୍ତ୍ରୀଙ୍କ “ମେକ ଇନ ଇଣ୍ଡିଆ” ସଂକଳ୍ପକୁ ଦୃଷ୍ଟିରେ ରଖି ଏହି ଟ୍ରେନର ଅଧିକାଂଶ ଭାଗ ଭାରତରେ ହିଁ ଡିଜାଇନ ଏବଂ ନିର୍ମାଣ କରାଯାଇଛି । ଏହି ଟ୍ରେନର ପ୍ରଭାବ, ପ୍ରଦର୍ଶନର ଗୁଣବତ୍ତା, ନିରାପତ୍ତା ଏବଂ ଯାତ୍ରୀ ସୁବିଧା ବିଶ୍ୱସ୍ତରୀୟ ହୋଇପାରିଛି । ତଥାପି ଏହାର ଭଡ଼ା ବୈଶ୍ୱିକ ଦରର ଅଧାଠାରୁ ମଧ୍ୟ କମ । ବିଶ୍ୱ ରେଳ ବ୍ୟବସାୟରେ ଯୁଗାନ୍ତକାରୀ ପରିବର୍ତ୍ତନ ଆଣିବାର ସମ୍ଭାବନା ଏହି ଟ୍ରେନ ନିକଟରେ ରହିଛି ।
ସ୍ୟାଟ, ମୁମ୍ବାଇରେ ବୈଷୟିକ ସଦସ୍ୟ ପଦ ସୃଷ୍ଟି କରିବାକୁ କ୍ୟାବିନେଟ ମଞ୍ଜୁରି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ କେନ୍ଦ୍ର କ୍ୟାବିନେଟ ଏସଏଟି, ମୁମ୍ବାଇରେ ବୈଷୟିକ ସଦସ୍ୟ ପଦ ସୃଷ୍ଟି କରିବା ନେଇ ମଞ୍ଜୁରି ପ୍ରଦାନ କରିଛନ୍ତି । ଏହି ପଦ ଭାରତ ସରକାରଙ୍କ ସଚିବ ସ୍ତରର ହେବ । ପଦ ପାଇଁ ବେତନ 2,25,000 ଟଙ୍କା (ନିର୍ଦ୍ଧାରିତ) କିମ୍ବା ସପ୍ତମ ବେତନ ଆୟୋଗର ପେ-ମ୍ୟାଟ୍ରିକ୍ସ ସ୍ତର 17 ଅନୁଯାୟୀ ହେବ । ଲାଭ: ବୈଷୟିକ ସଦସ୍ୟ ପଦ ସୃଷ୍ଟି ହେବା ଦ୍ୱାରା ସ୍ୟାଟରେ ଏକ ଅତିରିକ୍ତ ଖଣ୍ଡପୀଠ ଗଠନ ହୋଇପାରିବ । ଏହାଦ୍ୱାରା ଭାରତୀୟ ପ୍ରତିଭୂତି ନିୟାମକ ବୋର୍ଡ (ସେବି) ଭାରତୀୟ ବୀମା ନିୟାମକ ବିକାଶ ପ୍ରାଧିକରଣ (ଇରଡା) ତଥା ପେନସନ ନିଧି ନିୟାମକ ଏବଂ ବିକାଶ ପ୍ରାଧିକରଣ (ପିଏଫଆରଡିଏ) ପକ୍ଷରୁ ସ୍ୟାଟକୁ ଅଧିକ ସଂଖ୍ୟାରେ ଆସୁଥିବା ଅପିଲର ତ୍ୱରିତ ସମାଧାନ ସମ୍ଭବ ହୋଇପାରିବ । ଏହାର ଲାଭ ପେନସନଭୋଗୀ, ନିବେଶକ ଏବଂ ଜନସାଧାରଣଙ୍କୁ ମିଳିବ । ଦେଶରେ ପ୍ରତିଭୂତି ବଜାର ଏବଂ ବୀମା କ୍ଷେତ୍ରର ଦ୍ରୂତ ବିକାଶ ହେଉଛି । ପ୍ରତିଭୂତି ବଜାରରେ ବହୁ ସଂଖ୍ୟାରେ କ୍ରୟ ଏବଂ ବିକ୍ରୟ ଟ୍ରେଡିଂ ହେବା ତଥା ବୀମା କ୍ଷେତ୍ରରେ ନିବେଶକମାନଙ୍କ ସଂଖ୍ୟା ବୃଦ୍ଧି ପାଇବା ଦ୍ୱାରା ଏଥିସହିତ ସମ୍ବନ୍ଧିତ ଅଭିଯୋଗ ସଂଖ୍ୟା ମଧ୍ୟ ବୃଦ୍ଧି ପାଇବାର ସମ୍ଭାବନା ରହିଛି । ଏପରି କ୍ଷେତ୍ରରେ ଅଭିଯୋଗର ତ୍ୱରିତ ସମାଧାନ ପାଇଁ ଏକ ସକ୍ଷମ ପ୍ରଣାଳୀର ଆବଶ୍ୟକତା ରହିଛି । ଏପରି ହେବା ଫଳରେ ପେନସନ, ବୀମା ଏବଂ ପ୍ରତିଭୂତି ବଜାର ସହିତ ଜଡିତ ଜନସାଧାରଣଙ୍କର ଅଭିଯୋଗର ତୁରନ୍ତ ସମାଧାନ ହୋଇପାରିବ ।
ଏପ୍ରିଲ ୧୪ ତାରିଖରେ ପ୍ରଧାନମନ୍ତ୍ରୀ ସଂଗ୍ରହାଳୟକୁ ଉଦଘାଟନ କରିବେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ୧୪ ଏପ୍ରିଲ, ୨୦୨୨ ଦିନ ପୂର୍ବାହ୍ନ ପ୍ରାୟ ୧୧ ଟା ସମୟରେ ପ୍ରଧାନମନ୍ତ୍ରୀ ସଂଗ୍ରହାଳୟର ଉଦଘାଟନ କରିବେ । ଆଜାଦୀ କା ଅମୃତ ମହୋତ୍ସବ ଉତ୍ସବ ଅବସରରେ ଉଦଘାଟିତ ହେବାକୁ ଯାଉଥିବା ସଂଗ୍ରହାଳୟ ଏହାର ପ୍ରଧାନମନ୍ତ୍ରୀଙ୍କ ଜୀବନ ଏବଂ ଅବଦାନ ମାଧ୍ୟମରେ ସ୍ୱାଧୀନତା ପରେ ଭାରତର କାହାଣୀ ବର୍ଣ୍ଣନା କରେ । ରାଷ୍ଟ୍ର ର୍ନିମାଣରେ ଭାରତର ସମସ୍ତ ପ୍ରଧାନମନ୍ତ୍ରୀଙ୍କ ଅବଦାନକୁ ସମ୍ମାନିତ କରିବା ପାଇଁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଦର୍ଶନକୁ ଦୃଷ୍ଟିରେ ରଖି ପ୍ରଧାନମନ୍ତ୍ରୀ ସଂଗ୍ରହାଳୟ ସ୍ୱାଧୀନତା ପରଠାରୁ ଭାରତର ପ୍ରତ୍ୟେକ ପ୍ରଧାନମନ୍ତ୍ରୀଙ୍କ ପାଇଁ ସେମାନଙ୍କର ଆଦର୍ଶ କିମ୍ବା କାର୍ଯ୍ୟକାଳ ର୍ନିବିଶେଷରେ ଏକ ଶ୍ରଦ୍ଧାଞ୍ଜଳି । ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ନେତୃତ୍ୱରେ ଏହା ଏକ ଅନ୍ତର୍ଭୂକ୍ତ ଉଦ୍ୟମ, ଯାହା ଆମର ସମସ୍ତ ପ୍ରଧାନମନ୍ତ୍ରୀଙ୍କ ନେତୃତ୍ୱ, ଦୂରଦୃଷ୍ଟି ଏବଂ ସଫଳତା ବିଷୟରେ ଯୁବ ପୀଢିକୁ ସଚେତନ ତଥା ପ୍ରେରଣା ଯୋଗାଇବ । ପୁରାତନ ଏବଂ ନୂତନର ଏକ ସମିଶ୍ରଣକୁ ପ୍ରତିନିଧିତ୍ୱ କରି ସଂଗ୍ରହାଳୟର ବ୍ଲକ୍‌-୨ ଭାବରେ ର୍ନିମିତ ନୂତନ ସୌଧ ସହିତ ବ୍ଲକ୍‌-୧ ଭାବରେ ନାମିତ ତିନି ମୂର୍ତ୍ତି ଭବନକୁ ଏକତ୍ରିତ କରେ । ଦୁଇଟି ବ୍ଲକର ସମୁଦାୟ କ୍ଷେତ୍ରଫଳ ୧୫,୬୦୦ ବର୍ଗ ମିଟରରୁ ଅଧିକ । ସଂଗ୍ରହାଳୟ ସୌଧର ଡିଜାଇନ୍ ଭାରତର ଉତ୍ଥାନର କାହାଣୀ ଦ୍ୱାରା ଅନୁପ୍ରାଣିତ ହୋଇଛି, ଏହାର ନେତୃବୃନ୍ଦଙ୍କ ଦ୍ୱାରା ଆକୃତିର ଡିଜାଇନ୍ ସ୍ଥାୟୀ ଏବଂ ଶକ୍ତି ସଂରକ୍ଷଣ ଅଭ୍ୟାସକୁ ଅନ୍ତର୍ଭୁକ୍ତ କରେ । ପ୍ରକଳ୍ପର କାର୍ଯ୍ୟ ସମୟରେ କୌଣସି ଗଛ କଟାଯାଇ ନାହିଁ କିମ୍ବା ପ୍ରତିରୋପଣ କରାଯାଇ ନାହିଁ । ସଂଗ୍ରହାଳୟର ଲୋଗୋ ଧର୍ମଚକ୍ର ଦେଶ ତଥା ଗଣତନ୍ତ୍ରର ପ୍ରତୀକ ଥିବା ଭାରତର ଲୋକଙ୍କ ହାତକୁ ପ୍ରତିନିଧିତ୍ୱ କରେ । ସଂଗ୍ରହାଳୟ ପାଇଁ ସୂଚନା ପ୍ରସାର ଭାରତୀ, ଦୂରଦର୍ଶନ, ଫିଲ୍ମ ଡିଭିଜନ, ସଂସଦ ଟିଭି, ପ୍ରତିରକ୍ଷା ମନ୍ତ୍ରଣାଳୟ, ମିଡିଆ ହାଉସ୍ (ଭାରତୀୟ ଏବଂ ବିଦେଶୀ), ବୈଦେଶିକ ସମ୍ବାଦ ସରବରାହ ଇତ୍ୟାଦି ସଂସ୍ଥାଗୁଡ଼ିକ ସହିତ ଉତ୍ସ / ସଂଗ୍ରହାଳୟ ମାଧ୍ୟମରେ ତଥ୍ୟ ସଂଗ୍ରହ କରାଯାଇଥିଲା । ଅଭିଲେଖାଗାରକୁ ବ୍ୟବହାର କରି (ଅନ୍ୟାନ୍ୟ ସାହିତ୍ୟିକ କାର୍ଯ୍ୟ, ଗୁରୁତ୍ୱପୂର୍ଣ୍ଣ ଚିଠିପତ୍ର), କିଛି ବ୍ୟକ୍ତିଗତ ବସ୍ତୁ, ଉପହାର ଏବଂ ସ୍ମାରକପତ୍ର (ସମାରୋହ, ସମ୍ମାନ, ପଦକ ପ୍ରଦାନ, ସ୍ମରଣୀୟ ଷ୍ଟାମ୍ପ, ମୁଦ୍ରା ଇତ୍ୟାଦି), ପ୍ରଧାନମନ୍ତ୍ରୀଙ୍କ ବକ୍ତବ୍ୟ ଏବଂ ଆଦର୍ଶର ଉପନ୍ୟାସ ଏବଂ ପ୍ରଧାନମନ୍ତ୍ରୀଙ୍କ ଜୀବନର ବିଭିନ୍ନ ଦିଗ ଏକ ଭାବଗତ ଫର୍ମାଟରେ ପ୍ରତିଫଳିତ ହୋଇଛି । ସଂଗ୍ରହାଳୟ ସାମଗ୍ରୀରେ ବିବିଧତା ଏବଂ ପ୍ରଦର୍ଶନକୁ ବାରମ୍ବାର ବଦଳାଇବା ପାଇଁ ଅତ୍ୟାଧୁନିକ ଜ୍ଞାନକୌଶଳ–ଆଧାରିତ ବ୍ୟବସ୍ଥା ହୋଇଛି । ହୋଲୋଗ୍ରାମ୍‌, ଭର୍ଚୁଆଲ୍ ରିଅଲିଟି, ଅଗମେଣ୍ଟେଡ୍ ରିଅଲିଟି, ମଲ୍ଟି–ଟଚ୍‌, ମଲ୍ଟିମିଡିଆ, ଇଣ୍ଟରଆକ୍ସିଭ କିଓସ୍କ, କମ୍ପ୍ୟୁଟରାଇଜଡ୍ ଗତିଜ ମୂର୍ତ୍ତି, ସ୍ମାର୍ଟଫୋନ୍ ଆପ୍ଲିକେସନ୍‌, ଇଣ୍ଟରଆକ୍ଟିଭ୍ ସ୍କ୍ରିନ୍‌, ଅଭିଜ୍ଞତା ସ୍ଥାପନ ଇତ୍ୟାଦି ପ୍ରଦର୍ଶନୀ ବିଷୟବସ୍ତୁକୁ ଅତ୍ୟନ୍ତ ଆକର୍ଷଣୀୟ ହେବାକୁ ସକ୍ଷମ କରିଥାଏ । ସଂଗ୍ରହାଳୟରେ ସମୁଦାୟ ୪୩ ଗ୍ୟାଲେରୀ ଅଛି । ସ୍ୱାଧୀନତା ସଂଗ୍ରାମର ପ୍ରଦର୍ଶନ ଏବଂ ସମ୍ବିଧାନ ପ୍ରସ୍ତୁତ ହେବା ଠାରୁ ଆରମ୍ଭ କରି ସଂଗ୍ରହାଳୟ ଆମର ପ୍ରଧାନମନ୍ତ୍ରୀମାନେ ବିଭିନ୍ନ ଆହ୍ୱାନ ମାଧ୍ୟମରେ ଦେଶକୁ କିପରି ଆଗକୁ ନେଇଥିଲେ ଏବଂ ଦେଶର ସର୍ବାଙ୍ଗୀନ ପ୍ରଗତି ସୁନିଶ୍ଚିତ କରିଥିଲେ ତାହାର କାହାଣୀ କହିବାକୁ ଯାଉଛି ।
ବିଶ୍ଵ ଭାରୋତ୍ତଳନ ଚାମ୍ପିଅନସିପ ସ୍ଵର୍ଣ୍ଣ ବିଜେତା ମୀରାବାଈ ଚାନୁଙ୍କୁ ଶୁଭେଚ୍ଛା ଜଣାଇଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ବିଶ୍ଵ ଭାରୋତ୍ତଳନ ଚାମ୍ପିଅନସିପ ସ୍ଵର୍ଣ୍ଣ ବିଜେତା ସୁଶ୍ରୀ ମୀରାବାଈ ଚାନୁଙ୍କୁ ଶୁଭେଚ୍ଛା ଜଣାଇଛନ୍ତି । “ବିଶ୍ଵ ଭାରୋତ୍ତଳନ ଚାମ୍ପିଅନସିପରେ ସ୍ଵର୍ଣ୍ଣ ପଦକ ବିଜୟୀ ମୀରାବାଈ ଚାନୁଙ୍କ ପାଇଁ ଭାରତ ଗର୍ବିତ । ତାଙ୍କ ଉଜ୍ଵଳ ଭବିଷ୍ୟତ ପାଇଁ ଶୁଭେଚ୍ଛା ଏବଂ ଶୁଭକାମନା,” ବୋଲି ପ୍ରଧାନମନ୍ତ୍ରୀ କହିଛନ୍ତି ।
ବୁଦ୍ଧ ପୂର୍ଣ୍ଣିମା ଅବସରରେ ଭଗବାନ ବୁଦ୍ଧଙ୍କ ନୀତିକୁ ମନେ ପକାଇଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଭଗବାନ ବୁଦ୍ଧଙ୍କ ନୀତିକୁ ମନେ ପକାଇଛନ୍ତି ଏବଂ ବୁଦ୍ଧ ପୂର୍ଣ୍ଣିମା ଅବସରରେ ଏହାକୁ ପୂରଣ କରିବା ପାଇଁ ନିଜର ପ୍ରତିବଦ୍ଧତାକୁ ଦୋହରାଇଛନ୍ତି । ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି; “ବୁଦ୍ଧ ପୂର୍ଣ୍ଣିମା ଉପରେ ଆମେ ଭଗବାନ ବୁଦ୍ଧଙ୍କ ନୀତିଗୁଡିକୁ ମନେ ପକାଉଛୁ ଏବଂ ସେଗୁଡିକ ପୂରଣ କରିବା ପାଇଁ ଆମର ପ୍ରତିବଦ୍ଧତାକୁ ଦୋହରାଇବୁ । ଭଗବାନ ବୁଦ୍ଧଙ୍କ ଚିନ୍ତାଧାରା ଆମ ପୃଥିବୀକୁ ଅଧିକ ଶାନ୍ତିପୂର୍ଣ୍ଣ, ସୁସଂଗତ ଏବଂ ସ୍ଥାୟୀ କରିପାରିବ ।”
ଡ୍ରଗ ଚାହିଦା ହ୍ରାସ ଏବଂ ନାରକୋଟିକ୍ସର ଚୋରା କାରବାର ରୋକିବା ଲାଗି ଭାରତ-ନେପାଳ ମଧ୍ୟରେ ଏମ୍ଓୟୁ ପ୍ରସ୍ତାବକୁ କ୍ୟାବିନେଟର ଅନୁମୋଦନ

ନିଶା ଔଷଧ ଏବଂ ମାନସିକ ସ୍ୱାସ୍ଥ୍ୟ ଉତ୍ପାଦ ଏବଂ ପୂରୋଗାମୀ ରସାୟନ ତଥା ତତସମ୍ବନ୍ଧୀୟ ମାମଲାରେ ବେଆଇନ ଔଷଧ କାରବାର ନିଷେଧ ଏବଂ ଚୋରା କାରବାର ରୋକିବା ଲାଗି ଭାରତ ଏବଂ ନେପାଳ ମଧ୍ୟରେ ବୁଝାମଣାପତ୍ର (ଏମ୍ଓୟୁ) ସ୍ଵାକ୍ଷରିତ ହେବ । ପ୍ରସ୍ତାବିତ ବୁଝାମଣା ପତ୍ରକୁ ଆଜି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ବସିଥିବା କେନ୍ଦ୍ର କ୍ୟାବିନେଟ୍ ବୈଠକରେ ଅନୁମୋଦନ ମିଳିଛି । ଏହି ଏମ୍ଓୟୁ ଦ୍ୱାରା ଦୁଇ ଦେଶ ମଧ୍ୟରେ ଔଷଧ ସଂକ୍ରାନ୍ତ ପ୍ରସଙ୍ଗରେ ସହଯୋଗ ବୃଦ୍ଧି ପାଇବ । ଏହା ମଧ୍ୟ ସୂଚନା ଆଦାନ ପ୍ରଦାନ ବ୍ୟବସ୍ଥାକୁ ବିକଶିତ କରିବ । ଏମ୍ଓୟୁ କାର୍ଯ୍ୟକାରୀ କରିବା ଲାଗି ଦୁଇ ଦେଶର ଅଧିକୃତ କର୍ତ୍ତୃପକ୍ଷଙ୍କ ମଧ୍ୟରେ ସୂଚନା ଆଦାନ ପ୍ରଦାନ ମଧ୍ୟ ସମ୍ଭବ ହୋଇପାରିବ । ବୁଝାମଣା ଦ୍ଵାରା ନିଶା ଔଷଧ, ମାନସିକ ସ୍ୱାସ୍ଥ୍ୟ ଉତ୍ପାଦ ଏବଂ ପୂରୋଗାମୀ ରସାୟନ ଆଦିର ବେଆଇନ କାରବାର ରୋକିବା କ୍ଷେତ୍ରରେ ଦୁଇ ଦେଶ ପରସ୍ପରର ସହଯୋଗ କରିପାରିବେ ।
ଭାରତ ଏହାର ଅମୃତ ମହୋତ୍ସବ ପାଳନ କରୁଥିବା ପରିପ୍ରେକ୍ଷୀରେ ୧୩୦ କୋଟି ଭାରତୀୟ ଦେଶକୁ ନୂଆ ଉଚ୍ଚତାରେ ପହଞ୍ଚାଇବାକୁ ସୁନିଶ୍ଚିତ କରିବା ପାଇଁ ଅହରହ କଠିନ ପରିଶ୍ରମ ଜାରି ରଖିବେ ବୋଲି ମୋର ବିଶ୍ୱାସ: ପ୍ରଧାନମନ୍ତ୍ରୀ

ଭାରତ ଏହାର ଅମୃତ ମହୋତ୍ସବ ପାଳନ କରୁଥିବା ପରିପ୍ରେକ୍ଷୀରେ ୧୩୦ କୋଟି ଭାରତୀୟ ଦେଶକୁ ନୂଆ ଉଚ୍ଚତାରେ ପହଞ୍ଚାଇବାକୁ ସୁନିଶ୍ଚିତ କରିବା ପାଇଁ ନିରନ୍ତର ଭାବେ କଠିନ ପରିଶ୍ରମ ଜାରି ରଖିବେ ବୋଲି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଶା ପ୍ରକାଶ କରିଛନ୍ତି । ଏକାଧିକ ଟ୍ୱିଟରେ ପ୍ରଧାନମନ୍ତ୍ରୀ କହିଛନ୍ତି; ‘‘ଅଗଷ୍ଟ ମାସ ସହିତ ଅମୃତ ମହୋତ୍ସବ ଆରମ୍ଭ ହୋଇଯାଇଛି ଏବଂ ଏହି ମାସରେ ଆମେ ଅନେକ ଘଟଣା ଦେଖିଛେ, ଯାହା ପ୍ରତ୍ୟେକ ଭାରତୀୟଙ୍କୁ ଖୁସି କରିଦେଇଛି । ରେକର୍ଡ ସଂଖ୍ୟାରେ ଟିକାକରଣ ହୋଇଛି ଏବଂ ଜିଏସଟି ସଂଖ୍ୟା ବେଶ୍ ଅଧିକ ହୋଇଥିବାରୁ ଆର୍ଥିକ ଗତିବିଧି ମଜଭୁତ ହୋଇଥିବା ସଂକେତ ମିଳିଛି । ପି ଭି ସିନ୍ଧୁ କେବଳ ପଦକ ଜିତିନାହାନ୍ତି, ଯାହାର ସେ ହକ୍‌ଦାର ଥିଲେ, ବରଂ ଆମେ ଅଲିମ୍ପିକରେ ପୁରୁଷ ଓ ମହିଳା ହକି ଟିମର ଐତିହାସିକ ପ୍ରୟାସ ବି ଦେଖିଛେ । ମୋର ବିଶ୍ୱାସ ଯେ ୧୩୦ କୋଟି ଭାରତୀୟ ଅମୃତ ମହୋତ୍ସବର ଆୟୋଜନ ସହ ଭାରତକୁ ନୂଆ ଉଚ୍ଚତାରେ ପହଞ୍ଚାଇବା ଲାଗି କଠିନ ପରିଶ୍ରମ ଜାରି ରଖିବେ ।’’
ଇସ୍ରୋ ଏବଂ ମିଳିତ ଆରବ ଅମୀରତନ୍ତ୍ର (ୟୁ.ଏ.ଇ) ସଂସ୍ଥା ମଧ୍ୟରେ ଏମ୍.ଓ.ୟୁ କୁ କ୍ୟାବିନେଟ ଅନୁମୋଦନ

ଇଣ୍ଡିଆନ ସ୍ପେଶ୍ ରିସର୍ଚ୍ଚ ଅର୍ଗାନାଇଜେସନ (ଇସ୍ରୋ) ଏବଂ ୟୁନାଇଟେଡ ଆରବ ଏମିରେଟସର ସ୍ପେଶ ଏଜେନ୍ସୀ ମଧ୍ୟରେ ହୋଇଥିବା ବୁଝାମଣା ପତ୍ର ସଂପାଦନ ସଂପର୍କରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧକ୍ଷତାରେ ଅନୁଷ୍ଠିତ କ୍ୟାବିନେଟକୁ ଅବଗତ କରାଯାଇଥିଲା ବେଳେ କ୍ୟାବିନେଟ ତାହାକୁ ଅନୁମୋଦନ ଦେଇଛନ୍ତି । ଏହି ବୁଝାମଣାପତ୍ର (ଏମ୍.ଓ.ୟୁ) ସଂପାଦନ ଫଳରେ ଅନ୍ତରୀକ୍ଷରେ ନୂତନ ଅଭିଯାନ ଏବଂ ବର୍ହିଃଜଗତକୁ ବ୍ୟବହାର ପ୍ରସଂଗରେ ସହଯୋଗ ବୃଦ୍ଧି ପାଇବ । ଏହି ସଂସ୍ଥାନର ପ୍ରତିନିଧିଙ୍କୁ ନେଇ ଏକ ଯୁଗ୍ମ କାର୍ମିକ ଦଳ ଗଠନ କରାଯିବ । ଏଠାରେ ଉଲ୍ଲେଖଯୋଗ୍ୟ ଯେ, ଗତ ୨୦୧୫ ଅଗଷ୍ଟ ମାସରେ ପ୍ରଧାନମନ୍ତ୍ରୀ ଶ୍ରୀ ମୋଦୀଙ୍କ ୟୁ.ଏ.ଇ. ଗସ୍ତବେଳେ ଅନ୍ତରୀକ୍ଷ ସହଯୋଗ ନିମନ୍ତେ ନିଷ୍ପତ୍ତି ହୋଇଥିଲା । ସେହି ବର୍ଷ ସେପ୍ଟେମ୍ବର ମାସରେ ମଧ୍ୟ ନୂଆଦିଲ୍ଲୀଠାରେ ଉଭୟ ଦେଶର ଅର୍ଥନୈତିକ ଓ ବୈଷୟିକ ସହଯୋଗ ଯୁଗ୍ମ କମିଶନ ବୈଠକରେ ଆଲୋଚନା ହୋଇଥିଲା ।